Vakok és Gyengénlátók Közép-Magyarországi Regionális Egyesülete

A legújabb internetes és unokázós csalásokról tart előadást Farkas Brigitta Rákosmentén
2024-03-04 14:00 - 16:30 (Europe/Budapest) | Rákoshegyi Közösségi Ház Kép U 7-9
Meghívtuk Farkas Brigitta 17-ik kerületi rendőrszázadost, hogy tartson előadást tagjainknak a legújabb internetes és unokázós csalásokról és adjon hasznos tanácsokat, hogy milyen módon előzhetjük meg a bűncselekményeket.

Márciusi Klubnap- Itt a tavasz
2024-03-06 15:00 - 17:00 | Újpesti Kulturális Központ: Ifjúsági Ház Budapest, 1042. István út 17-19. I. emelet 117. terem (a terem változhat)
Kedves Tagjaink, Kísérők, Érdeklődők! A márciusi klubon a kerület körzeti megbízottja, Varga Brigitta százados látogat el hozzánk.
Bizonyára ismételten sok hasznos tájékoztatással leszünk gazdagabbak.
A délután keretében beszélgetünk a Nőnapról, és a közeledő Húsvétról is .

„Utánképzés ittas vezetőknek” – audionarrált színházi előadás
2024-03-06 19:00 - 21:30 | Pesti Magyar Színház (1077 Budapest, Hevesi Sándor tér 4.)
Tarts velünk a Pesti Magyar Színházba, ahol Háy János „Utánképzés ittas vezetőknek” című szatíráját nézzük meg audionarrációval!
„Keserű komédia ez – a szó szoros értelmében! A darab szereplői ugyanis lehajtottak egy pár “keserű”-t. Ez még hagyján; az igazi baj abból lett, hogy ittasan autóba ültek. És ha már autóba ültek, balesetet okoztak. “Hőseinknek” most részt kell venniük egy háromnapos csoportterápián, hogy visszakaphassák a jogosítványukat. Kik is ezek a “hősök”? A mai magyar társadalom legkülönbözőbb figurái: műkörmöstől a píárosig, házmestertől a kisstílű maffiózóig, vendéglátóstól a projektmenedzserig és így tovább. Ám ez a csoportterápia nem szimplán a beszélgetésről szól: “hőseinknek” fel kell idézniük, sőt, el kell játszaniuk az ominózus ittas vezetést, ami ide juttatta őket. És ekkor kezdődik csak az igazi keserű komédia! Mindenki próbálja úgy elmesélni ittas vezetésének több mint ciki történetét, hogy a lehető legjobb színben és a lehető legártatlanabbnak tüntesse fel magát.”
(forrás: https://pestimagyarszinhaz.hu/utankepzes-ittas-vezetoknek/)
Szereposztás
Csilla, pszichológus: Bede-Fazekas Annamária
Tünde, pszichológus: Vlahovics Edit
Réka, marketinges: Horváth Sisa Anna
Bogi, műkörmös: Hábermann Lívia
Márió, volt húskereskedő: Pavletits Béla
Anna, újságírónő: Péteri Lilla
Tibor, egy éjjel nappali ABC tulajdonosa: Fellinger Domonkos
Laci, társasházi közös képviselő: Szűcs Sándor
Sándor, építőmérnök, projektvezető egy építőipari cégnél: Rancsó Dezső
Sanyi, vendéglős, talán szakács: Szatmári Attila
Emil, feltehetően belügyes: Barsi Márton
Előadás hossza: 140 perc, egy szünettel
Audionarrátor: Oláh Klaudia
Az előadásra regisztráció kötelező! Ha szeretnél csatlakozni hozzánk, 2024.03.04. 12:00-ig jelentkezz lenti elérhetőségeink valamelyikén! („Ott leszek” jelölése a Facebook-eseménynél önmagában nem minősül jelentkezésnek; ha számodra az a platform lenne a legkényelmesebb, pár szót írj mellé nekünk privát üzenetben!)
A kedvezményes jegy ára látássérülteknek 2000, kísérőknek 3000 Ft. Kísérőt sajnos nem tudunk biztosítani; kérünk, gondoskodjatok saját segítőről. A rendelkezésre álló jegyek száma korlátozott, ezért a jelentkezési sorrendet vesszük figyelembe. Megértéseteket köszönjük!
A program esetleges további részletei Facebook-eseményünkben olvashatóak, mely Facebook-fiók megléte nélkül is megtekinthető:
https://fb.me/e/1tNTaiCMR
Érkezés a színházba: 18:30, a készülékek átvétele és kipróbálása miatt
Megközelíthetőség: 73-as, 76-os trolibuszok (Wesselényi utca/Izabella utca, illetve Dob utca megállók); 74-es trolibusz (Rózsa utca); illetve sétával a 70-es és 78-as trolibuszok (Izabella utca/Király utca megálló).
Találkozó: 1. Puskás Ferenc stadion 75-ös troli megállója 17:55-18:05 Bogival; 2. Keleti pályaudvar M2 kijárat 18:00 18:10 között Izával
Várunk szeretettel!

Nőnapi Klub és a kerámiakészítés alapjai Békásmegyeren
2024-03-08 10:00 - 12:00 | Békásmegyeri Közösségi Ház (1039 Budapest Csobánka tér 5.) I. emeleti kisterem
Vendégünk, Huszár Rita segítségével megtapasztalhatunk egy kézzel fogható művészeti forma, az agyagozás, a kerámiakészítés alapjait.

Színházi kulisszák - a Nemzet Színésze Psota Irén
2024-03-08 17:00 - 19:00 | Békásmegyeri Közösségi Ház (1039 Budapest Csobánka tér 5.) I. emeleti kisterem
Szebényi Ágnes színháztörténész muzeológus tart előadást a Békásmegyeri Közösségi Házban. Színházi kulisszák – a Nemzet Színésze sorozatában ezúttal Psota Irént ismerhetjük meg közelebbről.

Húsvét játékos formában
2024-03-11 15:00 - 17:00 | Kőrösi Csoma Sándor Kőbányai Kulturális Központ (1105. Budapest, Szent László tér 7-14)
A résztvevők egy kvízjátéék formájában elevenítik fel a húsvéttal kapcsolatos ismereteiket.

Klubnap
2024-03-13 14:00 - 16:00 | 1144 Budapest, Csertő park 12.
Az audionarrációról a klubnapon Vendég: Gazdik Kati

Angol teadélután a pesterzsébeti Lámpás Klubon
2024-03-14 14:00 - 16:00 | Csili Művelődési Központ (1201 Budapest Baross utca 55.)
Kedves Tagok, Kísérők és Érdeklődők!
Márciusi Klubnapunkon egy kis „utazásra” hívlak Benneteket, ahol Czagány Izabella vezet be minket az angol teakultúra hagyományainak rejtelmeibe, illetve lehetőségünk nyílik megtapasztalni az angol teázás élményét.
A Klubnap időpontja: 2024. március 14. 14:00
Az esemény ingyenes, de regisztrációhoz kötött, melynek határideje 2024. március 13. 12:00

Bűvös aromák, illó mágia
2024-03-18 15:00 - 16:30 | Napraforgó Család- és Gyermekjóléti Központ (1163 Budapest, Cziráki utca 22.) I. emelet klubterem
Nehéz az érzékeket rangsorolni. A látás, mondanák sokan a sorstársak közül, az mindennél fontosabb – talán így is van. Sokan szavaznának a tapintásra is – hiszen annyi mindent tud jelenteni egy ölelés; ahogy egy kölyökkutya plüssös bundáján, brokátselyem gazdag anyagán, hűvös mohán futtatjuk ujjainkat, vagy arccal fordulunk a friss tavaszi szél és a márciusi Nap felé… végtelenségig sorolhatnánk! No és a hallás – kedvenc dallamaink, szeretteink nevetése, nyári vihar morajlása a tücsökciripelés mögött, a sosem alvó Budapest utcáinak kora reggeli majdnem-csöndje…
Talán senki sem helyezné első helyre a szaglást, pedig – ha nem is mindig tudatosan – egész közérzetünket meghatározza. Gyermekkorunk elfeledettnek hitt emlékei, életünk eseményei, helyek, nyarak, régi karácsonyok – pillanatok alatt hívja elő őket egy-egy ismerős aroma: a jókat is, a rosszakat is. Még az ízlelésünk sem az igazi nélküle: hiába párállik a bögrénkből a legfinomabb bergamottos-citromos teagőz, a náthától eldugult orral aligha érezzük az ital ízét.
Az emberiség már az ókorban is illatokkal tette otthonosabbá környezetét: lakótereiket füstölőkkel és aromás virágokkal illatosították, szertartásaikon tömjént, szantált égettek; testüket, hajukat balzsamos olajokkal kenték. Legsokoldalúbban az illóolajokat használták – és használjuk azóta is.
Az illatok erőteljes fiziológiai és érzelmi reakciókat válthatnak ki: egyesek energetizálnak, új erővel töltenek fel; míg mások megnyugtatnak és kiegyensúlyoznak. Az esszenciális olajok segítik a szervezetet a barátságtalan mikroorganizmusok elleni küzdelemben, megtisztítják a szerveket, mirigyeket és kiegyensúlyozzák a test funkcióit, emelik energetikai rezgését. Használatuk évezredei alatt jelentős tudás gyűlt össze az egyes illóolajok tulajdonságait, alkalmazását, hatásait illetően. Saját „aroma-patikánk” kialakításához már az alapismeretek is elegendőek – ezek birtokában magunk is élvezhetjük az olajok kínálta sok-sok előnyt!
Klubunkon ezúttal ebben a varázslatos világban kalandozunk majd: illatokat próbálgatunk, hatásaikkal, alkalmazásuk módjaival és a hozzájuk kapcsolódó izgalmas történetekkel ismerkedünk. Ha felkeltettük érdeklődésed, csatlakozz hozzánk a szokott helyen és időben!
Az esemény Facebook-linkje:
https://fb.me/e/3XDUcf0QZ

Múzeum látogatás
2024-03-19 10:00 - 12:00 | Orvostörténeti Múzeum, Apród u. 1-3., Budapest, 1013
Az orvoslás történetének megismerése az Orvostörténeti Múzeumban

Itt a tavasz!
2024-03-20 14:00 - 14:30 | Online: http://www.facebook.com/KozossegLampasaiKispest
Márciusi jeles napokról és a nagyböjti-, húsvéti népszokásokról a Kispesti Lámpás Klub 2024. márciusi online alkalmán.

2. kerület márciusi online lámpás klub
2024-03-21 10:00 - 10:30 | https://www.facebook.com/KozossegLampasaiMasodikKerulet
Miért ne ajándékozzunk élő állatot? Hamarosan itt a húsvét, és sokunknak eszébe juthat, hogy milyen remek ajándék lehet egy puha, szőrös kis állat. De aztán elmúlik az ünnep, jönnek a hétköznapok, és azok a problémák, melyeket nem gondoltunk végig, az élő állat ajándékozása előtt. Ennek megelőzéséhez nyújthat segítséget márciusi online klub alkalmunk témája.

Hegyvidék márciusi online lámpás klub
2024-03-21 16:00 - 16:30 | https://www.facebook.com/KozossegLampasaiHegyvidek
Miért ne ajándékozzunk éő állatot? Hamarosan itt a húsvét, és sokunknak eszébe juthat, hogy milyen remek ajándék lehet egy puha, szőrös kis állat! De aztán elmúlik az ünnep, jönnek a hétköznapok, és azok a problémák, melyeket nem gondoltunk végig, az élő állat ajándékozása előtt. Ennek megelőzéséhez nyújthat segítséget márciusi online klub alkalmunk témája.

Látogatás a Szépművészeti Múzeumba
2024-03-23 13:45 - 16:00 | Szépművészeti Múzeum, Dózsa György út 41., Budapest, 1146
A Ókori Egyiptom című kiállítás megtekintése és részvétel egy ehhez kötődő múzeumpedagógiai foglalkozáson.

Tavaszköszöntő a klubnapon
2024-03-25 15:00 - 17:00 | 1134. Budapest, Tüzér u. 56-58.
A XIII. kerületi Lámpás klub tagjai a tavaszi ünnepekről beszélgetnek

Látogatás a Magyar Természettudományi Múzeumba
2024-03-28 10:00 - 11:00 | Magyar Természettudományi Múzeum (1083 Budapest Ludovika tér 2-6.)
Sok szeretettel invitálok Mindenkit márciusi klubprogramunk keretében, hogy látogasson el velünk a Magyar Természettudományi Múzeumba, ahol tárlatvezetéssel megtekinthetjük a múzeum állandó kiállítását.A program időpontja: 2024. március 28. 10:00
Helyszíne: Magyar Természettudományi Múzeum (1083 Budapest Ludovika tér 2-6.)
A program ingyenes, de regisztrációhoz kötött, melynek határideje: 2024. március 26. 12:00
Jelentkezni az alábbi elérhetőségeken keresztül lehet:
E-mail: pesterzsebet.szervezo@vgyke.com
Mobil: 06301866328
06704310445
Találkozás: 2024. március 28.-án 09:15-kor a 3-as metró Nagyvárad tér megállójában a lépcső tetején, onnan megyünk együtt gyalog a Múzeumig.
A helyszínen a programot követően felvétel készül, mely megtekinthető lesz a Közösség Lámpásai – soroksári Látássérültek Klubja Facebook oldalon, melynek linkje:
https://www.facebook.com/profile.php?id=100086490647357

Interaktív tárlatvezetés a Pénzmúzeumban
2024-03-28 14:00 - 16:00 | Krisztina KRT 6
Ha szeretnél részt venni egy speciális látássérültekek szóló tárlatvezetésen, akkor tarts velünk a Pénzmúzeumba!

Az 1. online klub Józsefvárosban
2024-03-28 17:00 - 17:30 | https://www.facebook.com/kozosseglampasaijozsefvaros
Kerületi és egyesületi aktualitások, érdekességek, hasznos gyakorlati tippek tagjainknak, érdeklődőinknek.

Időutazás Mátyásföldön
2024-03-29 14:00 - 16:00 | Mátyásföld – Imre utca 1.
Sétáltál már Mátyásföldön? És vettél már részt időutazáson? Még ha az első kérdésre igennel is felelsz, a másodikra már aligha. Azonban – ha velünk tartasz – ezen a nagypénteken mindkettőt megteheted! De miről is van pontosan szó?
A 90-es években a XVI. kerületben még alig volt kulturális élet, ezért kezdett Benedek Ágnes – a Kertvárosi Időutazók vezetője – kávéházi estéket szervezni a sashalmi könyvtárban. 2001. május 9-én volt az első fiataloknak szóló városnézés, amit Benedek Ágnes szervezett, azóta pedig töretlen a Kertvárosi Idő-utazó népszerűsége.
De mégis hogyan lesz időutazás egy városnéző séta?
“Aki velem sétál, időutazik maga is” – mondja Ágnes. A séták során a résztvevők mintegy átszelik az időt izgalmas, régi történetei által; olyan tárgyakat láthatnak, amelyek visszarepítenek a múltba.
Az utóbbi években számos Mátyásföldet bemutató cikk jelent meg. Miért is olyan érdekes a Mátyásföldi villanegyed?
A Mátyásföldi villanegyed méltán különleges gyöngyszeme az országnak, mert az épületeknek több, mint a fele eredeti. Bár az ingatlanok gazdát cserélnek, az új tulajdonosok pedig alakítanak rajtuk, a Településképi Arculati Kézikönyv nagyban meghatározza a javasolt beépítési módokat – így ma is a régi, szinte eredeti pompájukban csodálhatjuk meg ezeket a gyönyörű villákat.
2024. március 29-én, Nagypénteken mi is felkerekedünk a Kertvárosi Időutazóval és átsétálunk ezen a különleges városrészen. Lesz részünk magnóliavirágzásban, megtekintjük Russell Crowe luxusvilláját és az Erzsébet-ligetet is.
A részvétel kedvezményesen 1900 Ft/fő számunkra. Ha szeretnél csatlakozni hozzánk, 2024. 03. 27. 16:00-ig jelentkezz a lenti elérhetőségek valamelyikén! („Ott leszek” jelölése a Facebook-eseménynél önmagában nem minősül jelentkezésnek; ha számodra az a platform lenne a legkényelmesebb, jelöld bátran – ám néhány szót írj mellé nekünk privát üzenetben is!) Kísérőt sajnos csak igen korlátozott mértékben tudunk biztosítani, ezirányú igényeid mindenképp jelezd, vagy gondoskodj saját segítőről. Megértésedet köszönjük!
Megközelíthetőség: H8-H9-es HÉV Imre utca megálló
Találkozó: 1. Örs vezér tere M2 kijárat (kürtöskalácsosnál) 13:30 (ahonnan közösen sétálunk át a HÉV-állomáshoz, a 13:48-ast tervezzük elérni); 2. Gödöllői HÉV Imre utca megálló 14:00 (Örs vezér tere felől érkező oldal)
A program esetleges további részletei Facebook-eseményünkben olvashatóak, mely Facebook-fiók megléte nélkül is megtekinthető:
https://fb.me/e/4f7ByfHme
Várunk szeretettel!

Klubnap
2024-04-05 14:00 - 16:00 | Budapest Haller u. 27 1093
Az internetes csalások megelőzése-Váradi József rendőr őrnagy előadása

Varázslatos illatok a rákosmenti klubon
2024-04-08 14:00 - 16:00 | Rákoshegyi Közösségi Ház Kép U. 7-11
Ha szeretnél megismerkedni az illatok varázslatos világával, akkor tarts velünk és vendégeinkkel klubnapunkon.

Az audionarrációról és a szinkronizálásról Kőbányán
2024-04-08 15:00 - 17:00 | Kőrösi Csoma Sándor Kőbányai Kulturális Központ (1105. Budapest, Szent László tér 7-14)
A jelenlévők megismerkednek az audionarrátor munkájával és a szinkronizálás elméletével.

A Gózon villa titkai
2024-04-10 10:00 - 12:00 | Rákosliget Gózon Gyula utca
Ha szeretnél közelebbről megismerkedni az XX. század egyik legendás színészével, akkor látogass el velünk a rákosligeti Gózon villába!

Látogatás a Karinthy Szalonba
2024-04-11 13:00 - 14:30 | Karinthy Szalon 1111 Budapest, Karinthy Frigyes út 22.
Sok szeretettel hívok mindenkit 2024.04.11-én az újbudai külsős programunkra, mely a Karinthy Szalon meglátogatása lesz. Közösen megtekintjük a Titkos világom – Kiállítást Szikszay Béla rajzaiból. A tárlatvezetést a művész úr fogja tartani.
Találkozó:
Móricz Zsigmond körtéri 6-os villamos végállomásában.
12ó 30 és 12ó 45 között innen közösen megyünk a Karinthy Szalonba
A rendezvény ingyenes, de regisztrációhoz kötött,
A létszám limithez kötött (10 fő) ezért a jelentkezéseket érkezési sorrendben fogadjuk el.
jelentkezési határidő: április 9. (kedd) 12 ó ig.
Jelentkezni az alábbi elérhetőségeken lehet:
email: ujbuda.szervezo@vgyke.com
telefon: 0630 792 0909

"Utazás" az amazóniai őserdő mélyén
2024-04-11 14:00 - 16:00 | Csili Művelődési Központ (1201 Budapest Baross utca 55.)
Áprilisi pesterzsébeti lámpás klubnapunkon vendégünk lesz Finta Lajos római katolikus pap, aki missziót teljesített közel 20 éven keresztül dél-Amerikában az amazóniai őserdő indián közösségeiben.
Finta atya kivetítő segítségével, fotókkal illusztrálva számol be nekünk élményeiről, az ottani zord életkörülményekről, melyeket a turisták sem láthatnak.
A Klubnap időpontja: 2024. április 11. 14:00
Az esemény ingyenes, de regisztrációhoz kötött, melynek határideje 2024. április 10. 12:00
Jelentkezni az alábbi elérhetőségeken keresztül lehet:
E-mail: pesterzsebet.szervezo@vgyke.com
Mobil: 06301866328
06704310445
Várok Mindenkit szeretettel!

Budapest Állásbörze
2024-04-12 09:00 - 11:00 | Biodóm – Budapest, Állatkerti körút 16,, Budapest, 1146, Magyarország
Találd meg a helyed a Budapest-családban a második Budapest Állásbörzén!
A Fővárosi Önkormányzat másodjára szervezi meg a Budapest Állásbörzét, ahol az érdeklődők megismerhetik a fővárosi cégek és intézmények tevékenységét, és találkozhatnak is a személyzeti feladatokat, toborzást ellátó kollégákkal. Az eseményen több száz álláslehetőséget kínáló céges és intézményi standot lehet felkeresni, illetve más programok mellett (szakmai- és önéletrajz) tanácsadás, előadások várják a látogatókat.
A civil standnál többek között hallás-, látás- és mozgássérült emberekkel foglalkozó civil szervezetekhez lehet fordulni álláskereséssel kapcsolatos kérdésekkel.
Egyesületünk munkatársait is megtalálhatják a helyszínen, április 12-én 9:00 és 11:00 óra között, a 29-es standon várjuk a látássérült érdeklődőket, és kísérőjüket!
Ajánljuk figyelmükbe a weboldalunkon található “hangostérképet”, amely segít az eligazodásban.
Az állásbörze időpontja: 2024. április 12-13., helyszíne: Biodóm, aula. A belépés ingyenes, de helyszíni regisztrációhoz kötött. További részletek az állásbörze Facebook eseményében.
VGYKE

Esemény-kitelepülés
2024-04-12 10:00 - 12:00 | 7100 Szekszárd, Hunyadi utca 4. irodaház nagyterme., Hunyadi utca 4., Szekszárd,, 7100, Magyarország
Láthatár Segédeszköz Bolt

Webáruház: https://lathatarbolt.hu/

Telefon: +36 1 384 55 41, 4-es menüpont
Mobil: +36 70 383 3611
+36 30 513 1830

Látogatás a Kőbányai Helytörténeti Gyűjtenybe.
2024-04-17 10:00 - 13:00 | 1102 Budapest, Füzér utca 32.
A jelenlévők tárlatvezetéssel egybekötött tárlatvezetésen vesznek részt a Kőbányai Helytörténeti Tárban.

Áprilisi (nem tréfa) meglepetés - áprilisi online klub a Kispesti Lámpások Facebook-oldalán
2024-04-17 14:00 - 14:30 | Online: http://www.facebook.com/KozossegLampasaiKispest
Meglepetés vendégünkkel beszélgetünk A Költészet napja kapcsán versekről, zenéről, megzenésített versekről, és arról, hogy ő hogyan került kapcsolatba a zenével és a költészettel. Online klubunk végén ezúttal sem marad el a hangoskönyv-ajánló.

Az aromák bűvöletében
2024-04-18 14:00 - 16:00 | 1077. Budapest, Nagydiófa utca 34. (KlauDió Civil Központ)
A résztvevők előadást hallanak a különféle illóolajok jótékony hatásairól.
